Мили сте ми, браћо
Мили сте ми, браћо

Мили сте ми , браћо,

Милији од зоре;

Али нашто — празне

Речи не говоре.

Крај овог весеља;

Код овога вина

Терат' време празно

Стид нек' нам је свима.

Побратимству нашем

За љубав и слогу,

Напијте и ја ћу

Кол'ко год узмогу.

А да нашу свезу

Време не поквари,

У небо нек лете

Сребрни пехари!

Напомене 

 Објављена у књизи Песме, 1863, страна 21

Извори 

 Милорад П. Шапчанин: Целокупна дела, Књига прва, страна 31-32. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин